Diari Oficial de la Generalitat Valenciana


Sumari del DOGV 4893, del 29-11-2004 (2004/12191)

ORDRE de 12 de novembre de 2004, del conseller d'Economia, Hisenda i Ocupació, per la qual es convoquen dues beques per a postgraduats per a la realització de pràctiques professionals en matèria tributària.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4893

Data del DOGV
:   29-11-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/12577


Data del document
:   12-11-2004

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * suport econòmic
    * ajuda pública
    * assignació per estudis
    * professió jurídica

ORDRE de 12 de novembre de 2004, del conseller d'Economia, Hisenda i Ocupació, per la qual es convoquen dues beques per a postgraduats per a la realització de pràctiques professionals en matèria tributària. [2004/X12097]
  
En el marc de la política dirigida a l'especialització de llicenciats universitaris i amb la finalitat de contribuir a la formació d'especialistes en matèria tributària, a proposta de la Direcció General de Tributs, la Conselleria d'Economia, Hisenda i Ocupació convoca a concurs públic dues beques per a postgraduats, dins de l'àmbit de l'administració pública valenciana.
  
En virtut de les facultats que em conferix l'article 35 de la Llei de Govern Valenciana, de 30 de desembre de 1983, i l'article 4 del Decret 108/1992, de 6 de juliol, pel qual es regula la concessió de beques
  
ORDENE
  
Article primer
  
La Conselleria d'Economia, Hisenda i Ocupació convoca dues beques per a postgraduats en l'especialitat de Dret, a fi de completar la seua formació pràctica en matèria de tributs gestionats per la Generalitat Valenciana. Les beques es regiran pel que disposa la present ordre i el Decret 108/1992, de 6 de juliol, del Govern Valencià.
  
Article segon
  
1. Podran optar a l'obtenció d'estes beques els qui reunisquen els requisits següents:
  
a) Nacionalitat espanyola o de qualsevol país membre de la Unió Europea.
  
b) Títol de llicenciatura en Dret.
  
c) No patir malaltia o discapacitació que impossibilite el compliment de les seues obligacions.
  
2. Es consideraran mèrits:
  
a) Currículum de l'aspirant.
  
b) Coneixement del valencià, escrit i parlat.
  
c) Coneixements d'informàtica.
  
Article tercer
  
El període de duració de les beques començarà el primer dia del mes següent a aquell en què es realitze l'adjudicació en el mes anterior, acabarà el 31 de desembre de 2004, i es podrà prorrogar pels mesos que resten de 2005 fins a completar l'any de gaudiment, d'acord amb el que disposa l'article tercer del Decret 108/1992.
  
Article quart
  
Les beques estaran dotades amb 980,00 euros mensuals cada una, amb un import total màxim de 7.840,00 euros per a l'exercici 2004.
  
Es finançarà a càrrec del pressupost de la Generalitat Valenciana; aplicació pressupostària 25.84.227.45, programa denominat Tributs de la Generalitat, línia T4101000.
  
Esta convocatòria i la concessió de les beques es condicionen a la previsió del crèdit adequat i suficient en els pressupostos esmentats.
  
L'import de la beca es pagarà mensualment, amb la certificació prèvia de la Direcció General de Tributs de la Conselleria d'Economia, Hisenda i Ocupació, i amb l'informe previ pertinent de la bona marxa de l'activitat objecte de la beca.
  
Article cinqué
  
Els becaris realitzaran els estudis i les pràctiques que els siguen encomanats per la Direcció General de Tributs.
  
Les pràctiques es realitzaran a València.
  
Article sisé
  
Les sol·licituds recolliran, a més de les dades de l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'adreça i el telèfon de la persona interessada, i s'ajustaran a l'imprés esmentat en el paràgraf següent.
  
Els impresos de sol·licitud (annex) estaran a disposició de les persones interessades en el Registre General de la Conselleria d'Economia, Hisenda i Ocupació (c/ Palau, 12, de València). Els candidats hauran de presentar-lo en el mateix Registre General o tramitar-lo per qualsevol de les formes que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i emplenaran la documentació detallada en l'article següent de la present ordre.
  
El termini de presentació serà de 15 dies hàbils, comptats des de l'endemà de la publicació de la present ordre en el Diari Oficial de la Generalitat Valenciana.
  
Article seté
  
Les sol·licituds hauran de dur adjunta la documentació següent:
  
1. Currículum del sol·licitant en matèria tributària.
  
2. Certificat de l'expedient acadèmic (original o fotocòpia compulsada) de l'aspirant, amb les qualificacions de tots els cursos i on conste la data d'obtenció del títol superior, emés pel centre on l'aspirant haja cursat els seus estudis.
  
3. Fotocòpies compulsades dels títols que acrediten els coneixements de valencià.
  
4. Fotocòpies compulsades dels cursos que acrediten els coneixements informàtics.
  
5. Qualssevol que acrediten la possessió d'altres títols o mèrits professionals o acadèmics que vulguen al·legar.
  
6. Fotocòpia compulsada del DNI.
  
Article vuité
  
La valoració dels candidats s'efectuarà segons el barem següent:
  
A) Primera prova: valoració de mèrits al·legats pels candidats. Es valoraran els mèrits següents:
  
1. Currículum, de 0 a 8 punts.
  
3. Coneixement del valencià, de 0 a 1 punts.
  
4. Coneixements en informàtica, de 0 a 1 punts.
  
B) Segona prova: prova escrita que versarà sobre el sistema tributari valencià.
  
C) Entrevista.
  
Cada una de les fases de convocatòria, que tindran caràcter eliminatori, seran puntuades de 0 a 10, i caldrà obtenir un mínim de 5 punts per a accedir a la fase següent.
  
Article nové
  
Les beques seran concedides per resolució del conseller d'Economia, Hisenda i Ocupació, a proposta de la comissió avaluadora constituïda a l'efecte, en el termini màxim de 2 mesos des de l'acabament del termini de presentació de sol·licituds.
  
Article desé
  
La comissió avaluadora estarà formada per:
  
- La directora general de Tributs, o persona que delegue, que actuarà com a presidenta.
  
- Dos tècnics designats per la directora general de Tributs.
  
Article onze
  
El procés de selecció tindrà les fases següents:
  
1ª La comissió avaluarà els mèrits de cada sol·licitant deduïts dels documents aportats.
  
2ª Es convocarà els sol·licitants que superen els cinc punts en la fase 1.ª per a la realització de la prova escrita a què fa referència l'article vuité lletra B) d'esta ordre, sobre un tema relacionat amb el sistema tributari valencià.
  
3ª La comissió avaluadora cridarà a l'entrevista els qui en les fases 1ª i 2ª anterior superen els 10 punts.
  
Sumats els punts de les fases 1ª, 2ª i 3ª, s'exposarà la llista en el tauler de la conselleria durant 10 dies per a la fase d'al·legacions.
  
Els presumptes adjudicataris de les beques, durant el termini assenyalat per a la fase d'al·legacions, hauran d'acreditar que es troben al corrent de les seues obligacions tributàries i amb la Seguretat Social en els termes establits en l'Ordre de 30 de maig de 1996, de la Conselleria d'Economia i Hisenda.
  
Mitjançant resolució del conseller d'Economia, Hisenda i Ocupació es publicarà en el Diari Oficial de la Generalitat Valenciana el resultat i l'adjudicació definitiva, i es notificarà la resolució de concessió o denegació a les persones interessades.
  
Article dotze
  
Les beques concedides seran incompatibles amb altres concedides per a igual o similar activitat.
  
Article tretze
  
Seran obligacions dels becaris:
  
1. Acceptar i complir les normes establides en l'articulat d'esta convocatòria, les que s'establisquen en l'acceptació per escrit de la beca, així com les instruccions que, durant el període de la seua vigència, reben de les persones que designe la conselleria per a supervisar l'activitat dels becaris.
  
2. Començar el gaudiment de la beca dins del termini que s'assenyale i realitzar la seua labor, sense que cap altre compromís impedisca o dificulte el compliment ininterromput de les obligacions contretes.
  
3. Totes aquelles activitats que siguen necessàries per al compliment dels objectius previstos.
  
4. Realitzar una memòria sobre els coneixements i les experiències obtinguts en les seues pràctiques en l'administració pública.
  
Article catorze
  
Amb la finalitat de donar cobertura sanitària a les persones adjudicatàries de les beques, se subscriurà una pòlissa amb una empresa privada.
  
Article quinze
  
Les incidències que sorgisquen durant el període de gaudiment de les beques seran resoltes en expedient contradictori d'acord amb l'article 9 del Decret 108/1992, del Govern Valencià, i estes podran ser revocades en el cas d'incompliment de les obligacions per part dels becaris.
  
Article setze
  
Contra la present resolució, que posa fi a la via administrativa, es podrà interposar recurs contenciós administratiu, d'acord amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa, dins del termini de dos mesos, comptats des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.
  
DISPOSICIÓ FINAL
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 12 de novembre de 2004
  
El conseller d'Economia, Hisenda i Ocupació,